મનુષ્ય દ્વારા ઉપયોગમાં લેવામાં આવતી વસ્તુઓમાંથી ઉત્પન્ન થતો કચરો એ વૈશ્વીક સમસ્યા છે. એમાંય પ્લાસ્ટીક પ્રદુષણ તો ગ્લોબલ વોર્મીંગ માટે ખતરનાક સાબીત થઈ રહ્યુ છે. આપણા અધિકારીઓ કચરાનો નાશ કરવાના નામે વર્મી કમ્પોસ્ટ પ્લાન્ટ જેવો કૌભાંડી યોજનાઓ બનાવી શકે છે. પરંતુ વૈજ્ઞાનિક ઢબે કચરાનો નિકાલ કરવાની કાર્યવાહી કરી શકતા નથી. કોઈ વૈજ્ઞાનિક કચરાના નિકાલ માટે પ્લાન તૈયાર કરે, પરંતુ અધિકારીઓને કૌભાંડ કરવા મળતુ ન હોય તો આવાં વૈજ્ઞાનિકોના પ્લાન આગળ વધવા દેતા નથી. ત્યારે કલોલમાં ઈસરોના વૈજ્ઞાનિક દ્વારા કચરાનો નિકાલ થાય અને તેમાંથી બાય પ્રોડક્ટ રૂપે વિજળી તથા ઓઈલ ઉત્પન્ન થાય તેવો એક અદ્‌ભૂત પ્લાન્ટ તૈયાર કરવામાં આવ્યો છે. પાલિકાના કચરા સ્ટેન્ડ પાસે આ પ્લાન્ટ બનાવવામાં આવ્યો છે. પાલિકા દ્વારા જગ્યા આપવામાં આવી છે અને લગભગ ૨૦ વર્ષનો કોન્ટ્રાક્ટ કરાયો છે. ત્યારબાદ પ્લાન્ટમાં આરસીસી વર્ક, મશીનરી, વિજળી, કારીગરો તમામ ખર્ચ પ્લાન્ટના સંચાલકે કર્યો છે. કચરામાંથી માટી, રોડા જેવી નક્કુર વસ્તુઓ દુર કરી બાકીનો તમામ કચરો ઉપયોગમાં લેવાય છે. તમામ કચરો કામમાં આવે છે અને પ્રોસેસ બાદ કોઈ કચરો વધતો નથી.